Татарстан Республикасы Мәгариф һәм фән министрлыгы

Әгерҗе муниципаль районы

Тирсә урта гомуми белем бирү мәктәбе

Укучыларның мәгрифәтьче Бубилар истәлегенә багышланган II төбәкара укулары

Туган ягымда Буби мәдрәсәсе эзләре

“Мәдрәсәнең көлен актарсаң – тарих чыга”

« Якташым Заһирә Байчурина “

**Башкарды**: Сөләйманова Айзилә Илдар кызы,

Тирсә урта мәктәбенең 10 нчы сыйныф укучысы

**Җитәкчесе**: Набиуллина Луиза Зөфәр кызы,

Тирсә урта мәктәбенең I квалификацион категорияле

татар теле һәм әдәбияты укытучысы

2015

Әгерҗе - республикабызның иң читтәге төньяк районнарыннан берсе. Ул, йөз чакрым озынлыгындагы гигант чөй булып, Удмуртия җиренә кереп тора.

Әгерҗе шәһәреннән чыгып бераз гына киткәч тә, күз күреме җирдә күксел урманнар башлана. Иге-чиге күренмәгән зәңгәрлек каядыр офык артларына китеп югала. Төз наратлар, зифа буйлы каеннар, яшел чыршылар, йөзьяшәрлек имәннәр белән, серләшә-серләшә, районыбыз аркылы, бормаланып-бормаланып, Иж елгасы ага. Иж буе кешеләре сәнгатькә, җырга, әдәбиятка гашыйк халык. Ул алар күңеленә иртә язларга тургай тавышы, сыерчык сайравы, җәйге тын кичләрдә сандугач моңы белән күчкән. Табигать кешеләрне йомшак күңелле иткән. Шул сәбәпле безнең төбәктә дә талантлы, күренекле кешеләр үсеп чыккан.

Безнең туган ягыбыз татар мәгарифенә, мәдәниятенә, сәнгатенә үзеннән зур өлеш керткән күренекле шәхесләргә бай. Даны ил чикләрен узып киткән Иж-Бубый мәдрәсәсе мәгърифәтчеләре үзләре генә ни тора. Шагыйрь Даут Гобәйди, тел белгечләре Мөхетдин Корбангалиев һәм Алмазия Нуриева, Муса Җәлил исемендәге Татар дәүләт опера һәм балет театрының солисткасы Венера Шәрипова, шагыйрь һәм композитор Ләбиб Айтуганов, шагыйрә Заһира Байчурина, драматурглар Таҗи Гыйззәт, Юныс Әминовларның даны еракларга таралды. Болардан тыш безнең төбәктә яшәгән һәм иҗатлары җитәрлек дәрәҗәдә өйрәнелеп җитмәгән талант ияләре дә бар. Алар - Нигъмәт Булат, Хәмит Рәхимов.

Минем сезгә шул шәхесләрнең берсе Иж Бубый кыз балалар мәдрәсәсендә укыган – Заһирә Байчурина турында сөйләп үтәсем килә.

Укытучы. Кем генә тирән ихтирам белән телгә алмый икән бу исемне. Мәктәптә , укыту йортында белем бирүче, тормышта балаларга үз юлларын табарга булышучы, үзенең яшәү тәҗрибәсе белән шәхес тәрбияләүдә тирән эз калдыручы олуг зат ул. Укытучы профессиясе – безнең илдә иң хөрмәтле һәм мактаулы хезмәтләрнең берсе. Укытучы! Кеше бу дөньяда нинди генә биеклекләргә ирешсә дә, уңышлары башында укытучысы тора. Укытучы- җәмгыятьтә иң хөрмәткә лаек кеше! Укытучы - кешелекне мәгърифәт дөньясына алып керүче. Укытучы- зур тормыш юлына чыгаручы. Бөек акыл ияләре дә, тиңдәшсез батырлыклар күрсәткән каһарманнар да, ачышлары белән танылган галимнәр, исемнәре халыклар тарихына алтын хәрефләр белән язылган әдәбият, мәдәният, сәнгать әһелләре дә, ил башлыклары да ирешкән уңышлары өчен иң беренче нәүбәттә укытучыларына, остазларына бурычлы. Бөек педагог Ян Омос Каменский “Бу дөньяда укытучы хезмәтеннән дә өстен нәрсә юк” дигән фикерләре белән бик хаклы.

Безнең Тирсә авылыннан беренчеләрдән булып укытучы һөнәрен үзләштергән, балаларга белем биргән, үзенең шигырьләре белән безнең авылны Татарстанда гына түгел , бөтен Россиягә таныткан шәхес - Заһирә Гали кызы Байчурина. Ул безнең авылдан беренчеләрдән булып, революциягә кадәр укытучы һөнәрен үзләштерә, балаларга белем бирә, аларны олы юлга озата. Шулай ук ул татар әдәбиятының иҗат киңлекләрен баетуда , иң мөһиме - XX гасыр башы татар әдәбияты тарихын үтемле сүз әйтүчеләр рәтендә дә .

Татар халкының атаклы кызларыннан берсе якташыбыз Заһирә Байчурина – озын гомер кичергән, хезмәттә һәм иҗатта нәтиҗәле эшләргә өлгерә алган бәхетле шагыйрә. Ул халык күңеленә актив җәмәгать эшлеклесе, уку-укыту эшләрендә күп хезмәте булган педагог, иҗатын революциягә кадәр үк башлап, татар поэзиясендә актив эшләгән шагыйрә буларак кереп калган.

Заһирә Гали кызы Байчурина 1890 нчы елда Әгерҗе районы Тирсә авылында мулла гаиләсендә дөньяга килә. Әтисе Гали абзый Тирсәдә мулла була. Әниләре гомер балалар укыта һәм аны авылда зурлап, яратып олы абыстай диеп йөртәләр. Заһирәнең әтисе дә, әнисе дә заманында зыялы, белемле, укымышлы кешеләр булалар. Булачак шагыйрәгә өч яшь чакта аның әтисе үлә һәм ул башлангыч белемне Тирсәдә кырык ел буе балалар укыткан әнисеннән ала, аның тәрбиясендә үсә.

**Буби́ мәдрәсәсе́**, Вятка губернасы Сарапул өязе, хәзер ТРның Әгерҗе районында, Иж-Бубый авылында, 1881нче елда Габделгалләм Нигъмәтуллин тарафыннан Иж-Бубый мәчете каршында мәхәллә мәдрәсәсе буларак ачыла. 1895 тән, аның уллары Габдулла һәм Гобәйдулла Бубилар укыта башлагач, мәдрәсә җәдитчә белем бирү йорты һәм бөтен Россиягә мәгълүм мөселман мәгърифәт үзәге буларак таныла. 1885 нче елдан Габдулла белән Гобәйдулла әтиләре мәдрәсәсен үзгәртеп коруга керешәләр. Буби бертуганнарының хатыннары Нәсимә һәм Хөснифатыйма белән берлектә Мөхлиса Буби яңа типтагы хатын-кызлар мәдрәсәсен оештыруда актив катнаша. 1901 нче елда 6 сыйныфлы татар хатын-кызлар мәктәбе ачыла. Анда дин гыйльме белән беррәттән төрле дөньяви фәннәр укытыла. Бу елларда мәктәп 6 сыйныфтан 7 сыйныфлыга күчә. 1902 нче елда яңа программа ясала. Шул елларда кызлар сыйныфында кайбер дәресләрне Габдулла һәм Гобәйдулла укыта башлыйлар.Гаҗәеп факт : XIX гасыр азагында , кызларны уку-язуга өйрәтү хәрам саналган заманда , ике яшь мулла , кызлар мәктәбенә кереп , дәрес бирә! Моңа әтиләре Габделгалләм дә һичберсенә каршы тормый, киресенчә , аларны хуплап, рәхмәтләр укый, догалар кыла. Әниләре Бәдрелбәнат абыстай да яклап чыга. 1901-1902 нче уку елында кызлар мәктәбенең ибтидаиясен, ирләр ибтидаиясе программасына куялар. Шул елны югары сыйныф ачыла. 1903 нче елда рус теле укытыла башлый, ә кызлар сыйныфында 1905 нче елдан рус теле укытыла. 1904 нче елны Мөхәммәдҗан хаҗи унсигез аршинлы сигез сыйныфлы мәктәп салдыра. 1903 нче елның 23 ноябрендә Вятка губернасының халык мәктәпләре директоры Н. Меньшиков махсус Иж – Бубыйга килә. Ул күргәннәренә таянып: “Иж – Бубый мәдрәсәсендә укыту эшләренең куелышы башка мәдрәсәләргәикараганда шактый күпкә югары, шуңа күрә рус-татар мәктәпләре укытучылары аны мөселман академиясенә тиңлиләр”, - дигән нәтиҗә ясый.

Бу мәдрәсәдә якын авыллардан да килеп укыйлар . Шуларның берсе Заһирә Байчурина. Ул унбер яшендә Иж-Бубидагы кызлар мәктәбенә укырга керә һәм 1901-1906 нче елларда белем ала. Гаиләдә ир – ат булмагач, бу гаиләдәге биш хатын - кызга җир тими, шуңа күрә Иж-Бубида Заһирә мәдрәсәдәге хәллерәк кызларга көнкүреш хезмәте күрсәтеп тамак туйдыра. Аның бу адымы яшьтән үк тырыш , эш сөючән булуын күрсәтә. 1906 нчы елда аны тәмамлый һәм туган авылына кайтып балалар укыта. Шул елларда матбугат һәм әдәбият белән якыннан кызыксына башлый. Габдулла Тукай, Мәҗит Гафури, Нәҗип Думави әсәрләрен яратып укый. 1907-1917 нче елларда Уфа һәм Пермь шәһәрләрендәге мәктәпләрдә эшли. Шул елларда ул әдәби иҗат эше белән шөгыльләнә башлый.

Күпчелеге хезмәт иясе балалары булган мәктәпләрдә эшләү, халыкның авыр тормышын күреп яшәү яшь мөгаллимәгә нык тәэсир итә, ул үзенең хис- тойгыларын шигырь белән әйтергә тели. 1909 нчы елда ул “ Үпкә” , “Мин аһ орсам!” шигырьләрен иҗат итә. Беренче шигырьләре көндәлек матбугатта (Казандагы «Сөембикә», «Ак юл» журналларында) 1913 нче елдан күренә башлый. Шагыйрәнең бу чор шигырьләре, нигездә, татар хатын-кызының үз язмышыннан зарлану, Беренче бөтендөнья сугышына каршы ризасызлык хисләре белән сугарылган («Үпкә», «Җырым моңлы», «Татар кызы», «Тоткын» һ.б.).

1914 нче елда «Сөембикә» журналында аның беренче шигырьләре басыла. Әсәрләренең кайберләрен “Татар хатыны” дигән псевдоним астында бастыра. Октябрь революциясеннән соң ул Пермьнән Мәскәүдә һәм Казанда чыга торган татарча газеталарга шигырьләр җибәреп тора. 1918 нче елда Пермьне Колчак бандасы басып алгач, шагыйрә башта Алабугага күчеп килә, хатын –кызлар арасында аңлату эшләре алып бара,халыкны азатлык өчен көрәшкә чакыра. Шул елларда ул кызыл сугышчыларга багышланган , хезмәт кешесе, ана, хатын –кыз образларын чагылдырган күп кенә шигырьләрен фронт гәзитләрендә бастыра. Аннары Казанга күчеп килә, анда озак еллар укытучы булып эшли. 1918-1925 нче елларда ул бик актив иҗат итә, әсәрләре матбугатта еш күренә тора. 1918–1925 нче еллар – шагыйрәнең иң актив иҗат иткән дәвере. «Кызыл Армия» газетасы, «Безнең юл» (хәзерге «Казан утлары») журналы һ.б. матбугат басмаларында аның зур сәяси вакыйгаларга – хөрлек, милли азатлык вәгъдә иткән большевиклар хакимиятенә, кызыл сугышчыларга дан җырлаган, тигез хокуклылык, гаделлек идеяләре белән рухланып яңача тормыш төзергә керешкән хезмәт кешеләренең, бигрәк тә хатын-кызларның хыялдагы образларын гәүдәләндергән күп кенә шигырьләре басыла. Аның 1918 нче елда чын ихластан ышанып язган «Бабабызга» шигырен соңыннан татар шигъриятен күмеп киткән Ленин тематикасының башлангыч үрнәкләреннән берсе дип бәяләргә мөмкин.

1922 нче елда ул Ташкент шәһәрендә “Шагыйрьләр ярышы” конкурсында катнаша. Аның “Дустыма”, “Вафатсызга” шигырьләре аерым бүләккә лаек була.

1923 нче елда Заһирә Гали кызы Байчуринаның мөстәкыйль “Шигырьләр мәҗмугасы “ дөнья күрә. Бу китапка аның 1922 нче елга кадәр иҗат иткән әсәрләреннән иң әйбәтләре туплана. 1923 нче елда шагыйрәнең бер бәйләм шигырьләре Фәтхи Бурнаш төзеп чыгарган “ Көрәш җырлары” исемле күмәк җыентыкта да урын алалар.

1935-1939 нчы елларда З. Байчурина Казан шәһәрендә район Советы депутаты итеп сайлана. Бу чорда да ул үзенең аң-белем үстерүгә күп хезмәтен куя, эшен намус белән башкара. Һәм ул гомеренең соңгы көненә кадәр мәгариф системасында эшләвен дәвам итә. Ул гомеренең соңгы көннәренә кадәр укытучы һәм пропагандист булып эшли.

1959 нчы елда Татарстан китап нәшрияты “ Ана сүзе” исеме белән аның сайланма шигырьләр җыентыгын бастырып чыгара . “Ана сүзе” җыентыгында 1909 -1959 нчы еллар арасында иҗат ителгән шигъри әсәрләре тупланган.Анда һәр шигырьнең астына язылу датасы куелган. Заһирә Байчуринаның шигырьләре шулай ук 1988 нче елда басылган «Өмет йолдызлары» дигән күмәк җыентыкта да урын алган.

Хәзер шигырьләренә кыскача күзәтү үткәрәбез. Шагыйрәне тормышның, әдәбиятның бик күп мәсьәләләре кызыксындырган, тормышның күп якларын яктыртырга омылган . Әйтеп үткәнчә,ул мәктәпләрдә эшләгәндә , халыкның авыр тормышын күреп яши һәм үзенең әсәрләрендә хезмәт халкының авыр тормышын чагылдыра. “ Җырым моңлы”, “Үпкә”, “Аңлашылмау”, “ Тоткын”, “Эшчегә” шигырьләре шундыйлардан санала:

“ Җырым моңлы, җырым кайгылы

Илдә моң –зар хөкем сөргәнгә

Миндәй моңлы башлар меңләр булып,

Бәхет тапмый алҗып йөргәнгә,” –

дип яза ул “ Җырым моңлы” шигырендә.Шигырь 1914 нче елда язылып, «Көрәш җырлары”нда (1922) “Ачлык җыры “ исеме белән басылган. Бу шигырь юлларында халыкның ачы язмышы ачык чагыла.

Гражданнар сугышы башлангач, Заһирә Байчурина дошманга каршы сугышка үз иҗаты белән килеп керә:

Дошман басты, балам, туган җирне

Фетнә салды тыныч илләргә.

Соңгы сугыш, балам, чык көрәшкә,

Көч күрсәтер вакыт ирләргә...

дигән юллары белән ул көрәшкә чакыра. “Тыңла ,балам “ шигыре 1922 нче елда “Кызыл гаскәр җыры” исеме белән басылган, 1959 нчы елда “Ана сүзе” китабында исеме үзгәртелә.

Шагыйрә һәрвакыт актуаль булган мәхәббәт темасына багышланган шигырьләрендә мәхәббәтнең бөеклеге, мәхәббәтсез яшәүнең кызыксызлыгына басым ясый :

Юксынам хәзер, ах итәм –

Көн вә төн мин кайгылы;

Күктә булса, әллә бер

Күрер иде бу кайгыны...

Бу тема аның “Ул кайда” , “ Рәсем артына”, “ Берәүгә” шигырьләрендә ачык чагыла . Хатын - кызга хас сыйфатларны, аларның авыр тормышын, кичерешләрен , аналарның бөеклеген “ Татар кыз”, “Шәрекъ кызы”, “ Ах орсам”, “Тыңла балам”, “Балама” шигырьләрендә яза.

Заһирә Байчурина – татар поэзиясе һәм татар хатын-кызлар хәрәкәте тарихында якты эз калдырган шәхес.

З. Байчурина 1977 нче елның 26 декабрендә Махачкала шәһәрендә вафат булды.

Заһирә Байчурина безнең күңелләрдә күпмилләтле Россиядә , революциядән соңгы авыр елларда аң-белем таратучы, районыбызда шигърияткә нигез салган хатын- кызлардан берсе булып кала.

Кулланылган әдәбият

1. Өмет йолдызлары: XIX йөз ахыры һәм XX йөз башы татар хатын-кыз язучылары әсәрләре / төз М.Гайнуллин. – Казан: Татар. кит. нәшр., 1988. – 248–260 б.
2. Бертуган Бубыйлар һәм Иж-Бубый мәдрәсәсе. Тарихи-документаль җыентык. Казан “Рухият” нәшрияты, 1999.
3. Татар энциклопедия сүзлеге. Казан, Татар  энциклопедия институты, 2002 нче ел.
4. “ Әгерҗем – йөрәк җырым” . Государственное унитарное предприятие “Полиграфическо-издательский комплекс “Идел-Пресс”, 2004